केरल में कोरोना वायरस के 4545 नए केस मिले, 23 और मरीजों की हुई मौत
केरल में रविवार को कोविड -19 के 4,545 नए मामले सामने आए, जिसके बाद राज्य में संक्रमित लोगों की संख्या बढकर 8,11,148 तक पहुंच गई।
तिरुवनंतपुरम: केरल में रविवार को कोविड -19 के 4,545 नए मामले सामने आए, जिसके बाद राज्य में संक्रमित लोगों की संख्या बढकर 8,11,148 तक पहुंच गई। वहीं, इसी अवधि में 23 मरीजों की मौत होने के बाद मृतक संख्या 3,302 हो गई। केरल की स्वास्थ्य मंत्री के के शैलजा ने कहा कि पिछले 24 घंटों में 45,695 नमूनों की जांच की गई। उन्होंने कहा, ''राज्य में अब तक 84,51,897 नमूनों का परीक्षण किया गया है। ब्रिटेन से हाल ही में राज्य लौटे तीन और लोगों में रविवार को संक्रमण की पुष्टि हुई। ब्रिटेन से इस देश से आए 53 लोगों में अब तक कोरोना वायरस संक्रमण की पुष्टि हुई है, जिनमें से छह में कोरोना वायरस के नए स्वरूप की पुष्टि हुई है।'' इस बीच, राज्य में रविवार को 4,659 लोगों के संक्रमण मुक्त होने के बाद अब तक राज्य में 7,43,467 मरीज स्वस्थ हो चुके हैं। राज्य में वर्तमान में 64,179 लोगों का इलाज चल रहा है।वहीं, पूरे देश की बात करें तो भारत में कोरोना वायरस संक्रमण के 18,645 नए मामले सामने आने के बाद देश में अब तक संक्रमित हुए लोगों की संख्या बढ़कर 1,04,50,284 हो गई है, जिनमें से 1,00,75,950 लोग संक्रमणमुक्त हो चुके हैं।केंद्रीय स्वास्थ्य मंत्रालय के रविवार को जारी अद्यतन आंकड़ों के अनुसार, देश में 24 पिछले घंटे में 201 लोगों की मौत होने से संक्रमण से मरने वालों की संख्या बढ़कर 1,50,999 हो गई है। देश में संक्रमणमुक्त होने वाले लोगों की संख्या 1,00,75,950 हो गई है, जिससे संक्रमण से ठीक होने की दर बढ़कर 96.42 प्रतिशत हो गई है। इसके साथ ही संक्रमण से मृत्यु दर घटकर 1.44 प्रतिशत रह गई है। लगातार 20वें दिन उपचाराधीन लोगों की संख्या तीन लाख से नीचे बनी हुई है।बता दें कि भारतीय आयुर्विज्ञान परिषद (आईसीएमआर) के अनुसार, देश में अब तक कुल 18,10,96,622 नमूनों की कोविड-19 संबंधी जांच की जा चुकी है जिनमें से 8,43,307  नमूनों की जांच शनिवार को की गई।भारत में सात अगस्त को संक्रमित लोगों की संख्या 20 लाख, 23 अगस्त को 30 लाख और पांच सितंबर को 40 लाख के पार चली गई थी। वहीं, संक्रमण के कुल मामले 16 सितम्बर को 50 लाख, 28 सितम्बर को 60 लाख, 11 अक्टूबर को 70 लाख, 29 अक्टूबर को 80 लाख और 20 नवम्बर को 90 लाख तथा 19 दिसम्बर को एक करोड़ के पार चले गए थे।